钦定古今图书集成/明伦汇编/官常典/第368卷 > 《大理箴》后汉·崔骃
## 钦定古今图书集成/明伦汇编/官常典/第368卷 > 《大理箴》后汉·崔骃

“邈矣皋陶，翊唐作士。设为犴狴，九刑允理。如石之平，
如渊之清。三槐九棘，以质以听。罪人斯殛，凶旅斯迸。
熙乂帝载，旁施作明。”昔在仲尼，哀矜圣人。子罕礼刑
卫人，释艰。释之其忠，勋亮孝文。于公哀寡，定国广门。
敻哉邈矣，旧训不遵。主慢臣骄，虐用其民。赏以崇欲，
刑以肆忿。纣作炮烙，周人灭殷。桀用淫刑，汤誓其军。
卫鞅酷烈，卒殒于秦。不疑加害，祸不及身。嗟兹大理，
慎于尔官。赏不可不思，断不可不虔。或有忠能被害，
或有孝而见残。吴沉子胥，殷剖比干。莫遂尔情，是截
是刑。无遂尔心，以速以殛。天鉴在显，无细不录。福善
祸恶，其效甚速。理臣思律，敢告执狱。